chat
Store norske leksikon,Samfunn,Medier,Nettkultur
Chat, vanlig brukt på norsk om det å utveksle meldinger over et datanettverk i sanntid; det vil si at brukerne kan lese det de andre brukerne skriver, og selv svare, i sanntid. Det finnes en rekke ulike programmer for chatting, både for to eller mange personer.
Chatteprogrammer Det første chatteprogrammet var Talkomatic fra 1973, og nye chatteprogram oppstod med nye nettverk og funksjonaliteter. Hvilke chatteprogrammer som er populære til en hver tid vil endre seg, og det er ulikt i ulike miljø. Sosiale nettverk som Facebook vil ofte ha en egen funksjonalitet for chatting. Facebooks Messengertjeneste er et av de mest brukte chatteprogrammene i dag, men andre foretrekker krypterte løsninger som Telegram, Signal og Whatsapp (sistnevnte eies av Facebook). Disse dominerende chatteprogrammene har mange likheter med SMS, men har flere funksjonaliteter for multimedia og gruppesamtaler. For gruppesamtaler var lenge IRC – internet relay chat – dominerende. En tjeneste som tillater en å opprette kanaler for fellesinteresser eller gruppetilhørighet. En liknende server som har blitt populær de senere årene er Discord, som opprinnelig var ment for spillentusiaster, men som nå blir brukt til gruppesamtaler for flere ulike miljø. Snapchat er en tjeneste som kan brukes til chat og som har vært populær blant yngre brukere, men som ikke tar vare på meldingshistorikk og derfor er vanskelig å bruke til en samtale. Tjenesten baserer seg primært på øyeblikkelig utveksling av bilder som forsvinner for mottakeren etter kort tid. Les mer i Store norske leksikon SMS IRC Snapchat sosiale medier